Die Rugbywêreldbeker 2027 word vanaf 10 September tot en met 23 Oktober 2027 aangebied. Dit is die elfde rugbywêreldbeker van die vierjaarlikse rugbywêreldkampioenskap wat deur Wêreldrugby aangebied word. 20 nasionale rugbyspanne vanuit verskeie lande sal aan die Rugbywêreldbeker 2027 deelneem, waartydens 48 wedstryde gespeel sal word. Die spanne word in vier poele van vyf spanne elk verdeel, waarvan elke span een keer teen al die ander spanne van die poel speel. Die boonste twee spanne van elke poel kwalifiseer hierna vir die uitklopfase. Die drie beste spanne van elke poel – altesaam twaalf spanne – kwalifiseer outomaties vir die volgende Rugbywêreldbeker 2031. Wêreldrugby beplan om die gasheerlande van beide die 2027- en 2031-manstoernooie teen Mei 2022 aan te kondig. Die proses om met voornemende lande te onderhandel het in Februarie 2021 begin en die formele kandidaatproses drie maande later. Die oorblywende gasheerlande sal in Februarie 2022 aangekondig word. Tot in Junie 2019 het drie lande – Argentinië, Australië en Rusland – aangekondig dat hulle die Rugbywêreldbeker 2027 wil aanbied. Vermoede het bestaan dat beide die Verenigde State en Suid-Afrika beplan het om die toernooi te huisves, maar die Suid-Afrikaanse Rugbyunie het bekend gemaak dat hulle nie beplan om vir die Rugbywêreldbeker 2027 aansoek te doen nie.